b'\n_START_ARTICLE_\nEvgenij Onjegin (opera)\n_START_PARAGRAPH_\nEvgenij Onjegin je opera v treh dejanjih (sedmih slikah) Petra Ilji\xc4\x8da \xc4\x8cajkovskega z liri\xc4\x8dnimi prizori, ustvarjena po romanu v verzih Jevgenij Onjegin Aleksandra Sergejevi\xc4\x8da Pu\xc5\xa1kina. Libreto sta napisala Konstantin Sjilovski in skladateljev brat Modest \xc4\x8cajkovski._NEWLINE_\xc4\x8cajkovski je zlo\xc5\xbeil opero po naro\xc4\x8dilu in na pro\xc5\xa1njo ravnatelja moskovskega konservatorija Nikolaja Rubinsteina, ki je \xc5\xbeelel dobiti primerno glasbeno dramsko delo za prireditev na svoji \xc5\xa1oli. Prva izvedba liri\xc4\x8dnih slik po Pu\xc5\xa1kinu, kakor je skladatelj imenoval svojo novo opero, je bila na konservatoriju v Moskvi 29. marca 1879. V peterbur\xc5\xa1ki dvorni operi je pri\xc5\xa1la prvi\xc4\x8d na oder 23. januarja 1881. Delo je bilo pri publiki sprejeto z velikim uspehom in pri petnajsti ponovitvi sta bila navzo\xc4\x8da car in carica. Dolgo sta se pogovarjala s skladateljem, kar je tedaj pomenilo izredno \xc4\x8dast in priznanje skladatelju in njegovemu delu._NEWLINE_Na Slovenskem so opero prvi\xc4\x8d v celoti uprizorili v Ljubljani 6. decembra 1903.\n_START_SECTION_\nVsebina\n_START_PARAGRAPH_\nGodi se deloma na Larininem posestvu, deloma v Peterburgu v prvi polovici 19. stoletja.\n_START_SECTION_\nPrva slika\n_START_PARAGRAPH_\nLarinin vrt._NEWLINE_Gospa Larina in njena stre\xc5\xbenica Filipjeva pripravljata sadje za vkuhavanje. Iz hi\xc5\xa1e zveni pesem njenih h\xc4\x8dera, ki ji obudi spomine na mladost in na romanti\xc4\x8dno ljubezen. Podlo\xc5\xbeniki so se vrnili s polja in po kon\xc4\x8dani \xc5\xbeetvi prinesli svoji gospodarici kot darilo okra\xc5\xa1en snop. Iz hi\xc5\xa1e prideta Tatjana in Olga. Prva je bleda, sanjava in popolnoma prevzeta po branju nekega romana; druga pa se svoji veseli naravi primerno pridru\xc5\xbei plesalcem in pevcem. Filipjeva javi prihod Lenskega, ki privede s seboj tudi gra\xc5\xa1\xc4\x8daka Onjegina. Tatjana se ho\xc4\x8de odstraniti, toda mati jo zadr\xc5\xbei. V Onjeginu ugleda svoj ljubezenski ideal, a tudi od \xc5\xbeensk razvajenega velikomestnega gospoda prevzame Tatjana \xc5\xbee na prvi pogled. Vendar se vede z njo popolnoma ravnodu\xc5\xa1no in ji pripoveduje o bolezni svojega strica, ki ga mu\xc4\x8di stra\xc5\xa1no dolgo\xc4\x8dasje, medtem ko Lenski in Olga prav ni\xc4\x8d ne skrivata svoje vzajemne naklonjenosti.\n_START_SECTION_\nDruga slika\n_START_PARAGRAPH_\nTatjanina soba._NEWLINE_Tatjana sedi v no\xc4\x8dni obleki pred zrcalom. Stre\xc5\xbenica jo opominja, da je \xc4\x8das za no\xc4\x8dni po\xc4\x8ditek, toda Tatjana \xc5\xa1e \xc5\xbeeli, naj ji Filipjeva pove, ali je bila zaljubljena predno se je poro\xc4\x8dila, kar Filipjeva zanika. Tedaj ji Tatjana prizna, da je strastno zaljubljena. Ko ostane sama, sede k pisalni mizi in razkrije v pismu Onjeginu svojo sr\xc4\x8dno bole\xc4\x8dino. Zunaj se dani in Filipjeva pride budit Tatjano, ki pa naro\xc4\x8di stre\xc5\xbenici, naj odda pismo na po\xc5\xa1to. Kljub pomislekom slednji\xc4\x8d Filipjeva le prevzame Tatjanino pismo.\n_START_SECTION_\nTretja slika\n_START_PARAGRAPH_\nV gozdu._NEWLINE_Dekleta nabirajo jagode in prepevajo. Tatjana prihiti in iz\xc4\x8drpana sede na klop; tesno ji je pri srcu pred sestankom. Pride Onjegin, a je zadr\xc5\xbean, miren in hladen. Tatjani se zahvali za odkritosr\xc4\x8dno priznanje in ji izjavi, da bi izbral samo njo, \xc4\x8de bi bil ustvarjen za soproga, toda on da ni rojen za zakonsko sre\xc4\x8do; oba bi bila le nesre\xc4\x8dna v zakonu. Med petjem zbora odide Tatjana, ki se opira na Onjegina.\n_START_SECTION_\nPrva slika\n_START_PARAGRAPH_\nDoma\xc4\x8da zabava in ples v Larinini hi\xc5\xa1i._NEWLINE_Ko ple\xc5\xa1e Onjegin s Tatjano, sli\xc5\xa1i o sebi razne neumestne opazke starej\xc5\xa1ih dam, zato se jezi na Lenskega, ki ga je privedel semkaj. Ko pride Olga, jo Onjegin izzivalno vabi na ples samo, da bi s tem dra\xc5\xbeil Lenskega. Olga vzame vso zadevo z lahke strani in ho\xc4\x8de obenem ponagajati ljubosumnemu Lenskemu. Po francoskem kupletu, ki ga Tatjani na \xc4\x8dast zapoje Triquet, se pri\xc4\x8dne kotiljon. Odpreta ga zopet Onjegin in Olga. Tedaj se vname oster prepir med prijateljema, ki privede do poziva na dvoboj. Onjegin ga mora sprejeti. Dogodek se kon\xc4\x8da z velikim hru\xc5\xa1\xc4\x8dem in razburjenjem povabljenih gostov.\n_START_SECTION_\nDruga slika\n_START_PARAGRAPH_\nZimska pokrajina ob potoku v bli\xc5\xbeini va\xc5\xa1kega mlina v zgodnjem zimskem jutru._NEWLINE_Lenski sedi pod drevesom, njegov sekundant Zarecki stopa nestrpno sem in tja in pri\xc4\x8dakuje Onjegina. Lenski se v pretresljivi pesmi spominja mladosti in svoje \xc5\xbeivljenjske sre\xc4\x8de. Nato pride Onjegin v spremstvu svojega sluge Gillota, ki ga predstavi kot svojega sekundanta. Zarecki, ki se dr\xc5\xbei obi\xc4\x8dajev dvoboja, je nad tak\xc5\xa1nim sekundantom nekoliko nevoljen, a se kmalu sporazume z njim. Lenski in Onjegin stojita drug proti drugemu, ne da bi se pogledala. V dvospevu priznata oba, da je ta dvoboj nesmiseln in da bi bilo najpametneje, \xc4\x8de bi si smeje podala roke, ampak nobeden ne stori tega. Zarecki da povelje in Onjegin ustreli svojega prijatelja. Onjegin se zgrozi nad mrtvim truplom svojega prijatelja.\n_START_SECTION_\nPrva slika\n_START_PARAGRAPH_\nDvorana pri knezu Greminu v Peterburgu._NEWLINE_Poloneza se je pravkar kon\xc4\x8dala, gostje se zabavajo, Onjegin, ki se je po ve\xc4\x8dletnem, brezsmotrnem potovanju vrnil domov, ne more pregnati in zbrisati spominov na svojega mrtvega prijatelja. Tu sre\xc4\x8da zopet Tatjano. Iz boje\xc4\x8de preproste deklice je postala \xc4\x8dudovita gospa in Onjegin izve od kneza, da je njegova \xc5\xbeena. Po kratkem, hladnem pozdravu odide Tatjana v spremstvu svojega soproga, kakor da se Onjegina komaj \xc5\xa1e spominja. Onjegin pa se ob tem sre\xc4\x8danju vname za Tatjano z vsem svojim sr\xc4\x8dnim ognjem. V tem trenutku \xc5\xa1ele zasluti vso neizprosno usodnost svojega nesre\xc4\x8dnega \xc5\xbeivljenja.\n_START_SECTION_\nDruga slika\n_START_PARAGRAPH_\nV knezovi sprejemnici._NEWLINE_Tatjana pri\xc4\x8dakuje napovedani Onjeginov obisk. Tudi njo je snidenje z Onjeginom mo\xc4\x8dno ganilo. Onjegin vstopi in pade pred njo na kolena. Tatjana mu pove brez jeze, kako jo je bolelo, ker je svoj\xc4\x8das odklonil njeno ljubezen, \xc4\x8deprav je bilo takrat njegovo ravnanje \xc4\x8dastno in po\xc5\xa1teno. Onjegin se je sedaj brezupno zaljubil v Tatjano in jo roti za ljubezen. Tatjana mu prizna, da ga \xc5\xa1e vedno ljubi, toda zvesta bo ostala prisegi, ki jo je pred oltarjem dala svojemu soprogu. Zaman jo Onjegin sku\xc5\xa1a pregovoriti, naj pobegne z njim. Ko so njene mo\xc4\x8di \xc5\xbee skoraj pri koncu, se zbere in odide od Onjegina za vedno. Obupan odhiti Onjegin stran v nemirno \xc5\xbeivljenje.'